Serie A skandalas (2006)

**Serie A kyšininkavimo skandalas** – futbolo istorijoje vienas didžiausių rungtynių rezultatų suderinimo skandalų, sukrėtęs Italijos Serie A lygą. Rungtynės buvo derinamos parenkant palankius teisėjus.

Rungtynių falsifikavimą 2006 metų gegužės mėnesį atskleidė Italijos policija. Skandalo metu minėti net 8 įsivėlę Serie A lygos bei keli Serie B lygos klubai, tačiau išaiškiti ir nubausti tik keturi Serie A lygos klubai – čempionai Juventus, A.C. Milan, Fiorentina ir Lazio. Po tyrimo iš Juventus klubo atimti du paskutiniai čempionų titulai, planuota tris klubus (Juventus, Fiorentina ir Lazio) pašalinti iš Serie A, tačiau pašalintas tik Juventus, dar trys klubai nubausti švelnesnemis bausmėmis, atimant taškus paskutiniame ir sekančiame sezuonuose bei apribojant teisę sekančiame sezone dalyvauti Europiniuose klubų turnyruose.

Vienas svarbiausių rungtynių suderinimo įrodymų – žiniasklaidoje paviešinti Juventus vadovo Luciano Moggi telefoninių pokalbių įrašai, atskleidžiantys rungtynių derinimą, nelegalius lošimus bei finansinių ataskaitų falsifikavimą. Iš pokalbių paaiškėjo, kad į skandalą įsivėlę Pierluigi Pairetto (UEFA teisėjų komiteto vienas vadovų), Giuseppe Pisanu (Italijos vidaus reikalų ministras), Marcello Lippi (buvęs Juventus ir  rinktinės treneris). Policija tiria, ar į skandalą nėra įsivėlęs geriausiu  vartininku pripažintas Gianluigi Buffon, kiti žaidėjai, įtariami dalyvavę nelegaliuose lošimuose – Enzo Maresca, Antonio Chimenti ir Mark Iuliano.

Skandalo metu atsistatydino Italijos futbolo federacijos prezidentas Franco Carraro, Juventus klubo direktorių taryba. Juventus klubo akcijų kaina nuo gegužės 9 d. iki gegužės 19 d. krito 50 %.

## Bausmės
2006 metų liepos 25 dieną po apeliacijų paskelbti galutiniai nuosprendžiai keturiems klubams:
* Juventus F.C. – klubo komanda perkelta į Serie B, kitame sezone atimami 17 taškų (prieš apeliaciją – 30), atimti 2005 ir 2006 metų čempiono titulai, neteko teisės dalyvauti 2006-2007 metų Čempionų lygoje
* A.C. Milan – klubo komanda neteko 7 taškų 2006-2007 metų sezone, 2005-2006 sezone atimti 30 taškų, 2006-2007 metų Čempionų lygoje nepatenka į grupių etapą, bet turės dalyvauti nuo trečiojo atrankos etapo. Prieš apeliaciją komanda turėjo netekti 15 taškų 2006-2007 metų sezone, 44 taškų 2005-2006 sezone bei teisės dalyvauti 2006-2007 metų Čempionų lygoje.
* Fiorentina – klubo komanda kitame sezone netenka 19 taškų, neteko teisės dalyvauti 2006-2007 metų Čempionų lygoje. Prieš apeliaciją klubo komanda turėjo būti perkelta į Serie B, atimant 12 taškų kitame sezone ir teisę dalyvauti Čempionų lygoje.
* Lazio – klubo komanda kitame sezone netenka 11 taškų, neteko teisės dalyvauti 2006-2007 metų UEFA taurės varžybose. Prieš apeliaciją klubo komanda turėjo būti perkelta į Serie B, atimant 7 taškus kitame sezone ir teisę dalyvauti UEFA taurėje.

Taip pat nubausti šie asmenys:
* Fabrizio Babini – 1 metų diskvalifikacija
* Franco Carraro – 4,5 metų diskvalifikacija
* Cristobal David – įspėjimas
* Massimo De Santis – 4,5 metų diskvalifikacija
* Paolo Dondarini – 3,5 metų diskvalifikacija
* Adriano Galliani – 1 metų diskvalifikacija
* Antonio Giraudo – 20 000 € bauda ir 5 metų diskvalifikacija, rekomenduojant niekada neleisti žaisti jokiame Italijos futbolo federacijos klube
* Pietro Ingargiola – įspėjimas
* Tullio Lanese – 2,5 metų diskvalifikacija
* Claudio Lotito – 10 000 € bauda ir 3,5 metų diskvalifikacija
* Gennaro Mazzei – 1 metų diskvalifikacija
* Innocenzo Mazzini – 5 metų diskvalifikacija
* Leonardo Meani – 3,5 metų diskvalifikacija
* Luciano Moggi – 50 000 € bauda ir 5 metų diskvalifikacija, rekomenduojant niekada neleisti žaisti jokiame Italijos futbolo federacijos klube
* Pierluigi Pairetto – 2,5 metų diskvalifikacija
* Gianluca Paparesta – 3 mėnesių diskvalifikacija
* Claudio Puglisi – 1 metų diskvalifikacija
* Andrea Della Valle – 20 000 € bauda ir 3,5 metų diskvalifikacija
* Diego Della Valle – 30 000 € bauda ir 4 metų diskvalifikacija